Har du drømt om at eje en herregård med voldgrav, romersk badeværelse og løvestatuer ved indgangen? Så åbner der sig nu en opsigtsvækkende mulighed ved Nibe. Herregaarden Krastrup er via ejendomsmæglerfirmaet Thorkild Kristensen blevet sat til salg og er blandt landets 15 dyreste landejendomme - og i Jyllands top fem. Det oplyser Boliga. Ejendommen og de tilhørende 36 hektar land er blevet sat til salg til en pris på 22,5 millioner kroner. En prisklasse for sig Det hører generelt til de absolutte sjældenheder, at boliger til en værdi på over 20 millioner bliver sat til salg. I Nordjylland oplyser Boliga, at et 264 kvadratmeter stort sommerhus i Skagen og en projektlejlighed på Aalborgs havnefront også har rundet den markante pris-milepæl i forhold til den aktuelle prissætning. Hvis herregården ved Nibe bliver solgt til udbudsprisen (eller noget der minder om), vil der ifølge Boliga være tale om årets klart dyreste boligsalg i Nordjylland.

Opsummering:
Herregaarden Krastrup, der nu er til salg, er blandt landets 15 dyreste landejendomme - og i Jyllands top fem. Det oplyser Boliga.